《志道生日为诗勉之》
宋代·真德秀

我闻洙泗言，惟仁静而寿。
汝欲绵修龄，斯义盍深究。
越从开辟来，新故更禅受。
巍巍独山岳，屹立镇宇宙。
其体固而安，其形博而厚。
嘘呵可云兴，涵煦草木茂。
皆由一静功，变化生万有。
千古无动摇，两仪等悠久。
吁嗟人心危，六凿互攻斗。
眇焉方寸微，怵彼群物诱。
扰扰无宁期，得不易衰朽。
汝今志于学，一念贵操守。
天真浚其源，人伪窒其窦。
冶容命之斧，妖声性之寇。
腊毒由厚味，乱德本醇酎。
当如御雠敌，岂但恶恶臭。
斂然肃襟灵，神物森左右。
融融湛虚明，役役息纷揉。
还吾性之仁，万善此其首。
但存达德三，可卜与龄九。
不胜玉女心，持用荐杯酒。

作者简介：真德秀（1178年10月27日－1235年5月20日），本姓慎，因避孝宗讳改姓真。始字实夫，后更字景元，又更为希元，号西山。福建路建宁府浦城县（今福建省浦城县仙阳镇）人 。南宋后期理学家、大臣，学者称其为“西山先生”。有《真文忠公集》都传世。